Document ID: 31994D0383

31994D0383
L 174/33
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
РЕШЕНИЕ НА КОМИСИЯТА
от 3 юни 1994 година
относно приложимите критерии спрямо предприятията, произвеждащи месни продукти, които нямат промишлена структура или капацитет за промишлено производство
(текст от значение за ЕИП)
(94/383/ЕО)
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Директива 77/99/ЕИО на Съвета от 21 декември 1976 г. относно здравните проблеми, засягащи производството и пускането на пазара на месни продукти и някои други продукти от животински произход (1), последно изменена с Директива 92/118/ЕИО (2), и по-специално член 9, параграф 5 от нея;
като има предвид, че е необходимо да бъдат определени критерии за класифицирането на предприятията с цел да се гарантира еднообразно прилагане на Директива 77/99/ЕИО;
като има предвид, че държавите-членки са съобщили на Комисията приетите от тях критерии за оценка, дали дадено предприятие или дадена категория предприятия не притежават промишлена структура или производствен капацитет;
като има предвид, че посочените в член 9, параграфи 1 и 2 от Директива 77/99/ЕИО възможности за освобождаване от действието на определени разпоредби се отнасят само за структурата на предприятията, но не и за хигиенните изисквания, постановени в посочената директива;
като има предвид, че мерките, предвидени в настоящото решение, са в съответствие със становището на Постоянния ветеринарен комитет,
ПРИЕ НАСТОЯЩОТО РЕШЕНИЕ:
Член 1
1. С оглед на предоставянето на дерогациите, посочени в член 9, параграфи 1 и 2 от Директива 77/99/ЕИО, държавите-членки установяват максимален производствен лимит за всяко предприятие.
При определянето на такъв лимит държавите-членки следва да обърнат специално внимание на следните параметри: структурата и плана на предприятието, потокът на продуктите и капацитета за складиране на суровини и крайни продукти.
2. Предоставянето на упоменатите в параграф 1 дерогации от определени разпоредби е обвързано със задължението на всяко предприятие да спазва определения за него производствен лимит съгласно параграф 1.
3. Предвиденият в параграф 1 производствен лимит в никакъв случай не надвишава количеството от 7,5 тона готови продукти на седмица или един тон на седмица, в случай че се произвежда тлъст черен дроб.
Член 2
Адресати на настоящото решение са държавите-членки.
Съставено в Брюксел на 3 юни 1994 година.

Labels: 7
1
17